EFF in hof om Zuma te verwyderPres. Jacob Zuma. Foto: Kopano Tlape/GCIS Die konstitusionele hof sal na verwagting Dinsdag ŉ aansoek deur die EFF aanhoor om die bal aan die rol te kry sodat pres. Jacob Zuma uit sy amp verwyder kan word en aanspreeklik gehou word vir sy rol in die Nkandla-debakel. Mbuyiseni Ndlozi, woordvoerder van die EFF, het gesê die party vra in die aansoek dat die parlement die proses aan die gang moet sit om Zuma in ŉ staat van beskuldiging te plaas nadat die konstitusionele hof vroeër bevind het Zuma het sy ampseed verbreek en die Grondwet van die land oortree. “Nadat ons verskeie kere aan die speaker van die Nasionale Vergadering geskryf het om te eis dat Zuma dissiplinêr verhoor moet word om te bepaal of sy oortreding van die ampseed op ŉ ernstige oortreding van die Grondwet neerkom, het sy geweier,” het Ndlozi Maandag gesê. “Gevolglik het die EFF ŉ aansoek voor die konstitusionele hof gebring om te versoek dat die hof beslis die speaker moet Zuma aan ŉ dissiplinêre proses onderwerp soos deur die EFF versoek.” Die konstitusionele hof het in Maart verlede jaar in ŉ verdoemende beslissing gesê Zuma het versuim om die Grondwet die handhaaf, te verdedig en te respekteer toe hy nie gehoor gegee het aan die regstellende stappe van die voormalige openbare beskermer, Thuli Madonsela, nie. Madonsela het drie jaar gelede die sogenaamde Nkandla-verslag beskikbaar gestel waarin sy bevind het dat miljoene rande wat gebruik is om Zuma se private woning in Nkandla te opgradeer, nie regmatig aangewend is nie. Madonsela het bevind Zuma het onregmatig voordeel getrek uit die veiligheidsopgraderings by die huis wat later meer as R200 miljoen gekos het en uiteindelik ŉ swembad, ŉ beeskraal en ŉ amfiteater op die belastingbetaler se onkoste ingesluit het.